**נבחרת ישראל בכדוריד** מייצגת את הכדוריד הישראלי בתחרויות הבינלאומיות השונות כגון אליפות העולם בכדוריד ואליפות אירופה בכדוריד. הנבחרת מנוהלת על ידי איגוד הכדוריד בישראל ומורכבת משחקנים מליגת העל ושחקנים ישראליים המשחקים בחו"ל. את מרבית משחקיה בשנות האלפיים עד 2008 קיימה הנבחרת בהיכל הספורט מטרו ווסט רעננה. מ-2008 עד 2015 אירחה את משחקיה בהיכל הספורט בית מכבי בראשון לציון ב-2015 עברה לשחק בהיכל קבוצת שלמה בתל אביב.

היסטוריה
--------

משחקי הנבחרת הישראלית בכדוריד הרשמיים החלו ככל הנראה לראשונה ב-1950 בטורניר הכדוריד שהתקיים במכביה השלישית (נבחרות חובבים יצגו את ישראל במכביות ובכינוסי הפועל כבר בשנות ה-30). ליגה ישראלית רשמית בכדוריד הוקמה רק ב-1954 ואיגוד הכדוריד הישראלי נוסד רק ב-1956. המשחק הבינלאומי הרשמי של הנבחרת התקיים ב-1961 מול נבחרת יפן. נבחרת הנשים הישראלית בכדוריד נוסדה ב-1963 ונבחרת ישראל בכדוריד חופים נוסדה ב-2015.

עד 1978 שובצה נבחרת ישראל על ידי ההתאחדות הבינלאומית לכדוריד לסירוגין הן באסיה (וכך למשל שיחקה ב-1971 ביפן מול נבחרות יפן וקוריאה הדרומית בטורניר מוקדמות אולימפי לאולימפיאדת 1972) והן מול נבחרות אירופאיות (שיחקה למשל בטורנירי בית-חוץ מול נבחרות גרמניה המזרחית ויוגוסלביה) אך התקשתה להעפיל לטורנירים נחשבים. ב-1978 ההתאחדות הבינ"ל לכדוריד ערכה רפורמה בענף והחליטה לחלק את נבחרות הכדוריד בעולם לשלושה דרגים לפי הצלחותיהם כשלכל דרג נוסדה אליפות משלו. נבחרת ישראל דורגה בקטגוריה C הנמוכה אך במפתיע הצליחה לצבור ניסיון ושרשרת הצלחות במשחקי הכנה וידידות והן במשחקי מוקדמות עד שהגיעה למקום השני בגמר אליפות העולם דרג C שנערכה בשווייץ ב-1978. ב-1979 כבר הוזמנה נבחרת ישראל להשתתף בגמר אליפות העולם דרג B שנערכה בספרד. ב-1984 נפלה הנבחרת שוב לאליפות דרג C אך התאוששה וב-1985 חזרה לדרג B. בין 1986 ו-1992 נדדה מספר פעמים בין האליפויות דרג B וC.

באליפות העולם דרג B ב-1992 באוסטריה, קיימה ישראל משחק מתוקשר מול נבחרת מצריים בכדוריד, שעורר הרבה אמוציות, והסתיים בתוצאת תיקו 17:17. אותה אליפות היוותה למעשה טורניר מוקדמות לאליפות העולם בשוודיה ב-1993. לאחר מכן שונתה שוב השיטה לבתי מוקדמות וטבלאות דירוג הקובעות לגבי העפלה לאליפות העולם בכדוריד של 1995 שמספר הנבחרות בה הוגדל ל-24 ובוטלה השיטה הישנה עם אליפויות לדרג B ודרג C. נבחרת ישראל לא הצליחה להעפיל לטורניר כדוריד מרכזי במסגרת האולימפיאדה או אליפות העולם בכדוריד. הנבחרת הצליחה להעפיל לאליפות אירופה בכדוריד רק פעם אחת ב-2002, כפי שמתואר בהמשך. במשחקי האוניברסיאדה והמשחקים האירופאיים, שהתקיימו ב-2015, השתתפו נבחרות הכדוריד של ישראל.

### הישג השיא – העפלה לאליפות אירופה 2002

הישג השיא של נבחרת ישראל היה השתתפות באליפות אירופה שנערכה בשוודיה בשנת 2002, שבה לא הצליחה הנבחרת להעפיל אל מעבר לשלב הבתים המוקדם, כשהפסידה בכל שלושת משחקיה – 26:15 מול פורטוגל, 27:26 מול רוסיה ו-29:26 מול דנמרק.

ישראל סיימה ראשונה בשלב הבתים במוקדמות האליפות אשר בו שיחקו גם קפריסין, הולנד ולוקסמבורג. בשלב הבא פגשה ישראל את מקדוניה לשני משחקי פלייאוף. במשחק הראשון שנערך ב-3 ביוני 2001 באולם הדר יוסף בתל אביב ניצחה ישראל 29:19. בגומלין שנערך שבוע מאוחר יותר בסקופיה ניצחה מקדוניה 29:23, אך ישראל עלתה לאליפות בזכות ניצחון בהפרש גדול יותר במשחק הראשון.

מאמן הנבחרת באליפות היה שלמה הופמן (ספורטאי) וכוכביה היו עידן מימון, ולדימיר זייקמן, ליאוניד דורשנקו, דודי בלסר גידי וייסמן ודובי ישועה.

מאז ההשתתפות באליפות אירופה 2002, הנבחרת לא הצליחה לשחזר את אותו ההישג ולהעפיל לטורניר גדול.

### הנבחרת בשנים 2002–2006

בעקבות ההעפלה לאליפות אירופה ישראל עלתה בדירוגה העולמי, ובמוקדמות אליפות העולם 2003 העפילה ישירות אל שלב הפלייאוף, בו הוגרלה מול נבחרתה החזקה של סלובניה. בשל המצב הביטחוני בישראל נאלצה הנבחרת לארח את משחק הבית שלה באנטליה ובו היא הובסה 24:33. גם בגומלין שנערך בסלובניה שבוע מאוחר יותר הפסידה ישראל, הפעם בתוצאה נמוכה יותר – 29:25.

בתחילת שנת 2003 שבה ישראל לשחק בבתים המוקדמים, הפעם בבית 3 של מוקדמות אליפות אירופה 2004. הנבחרת סיימה ראשונה בבית, לפני בלגיה, פינלנד ואיי פארו ושוב העפילה אל משחקי הפלייאוף, שם פגשה את אוקראינה. גם הפעם נאלצה ישראל לארח את המשחק הראשון באנטליה ובו היא הובסה 26:17. משחק הגומלין שנערך שמונה ימים מאוחר יותר הסתיים בתיקו 22:22 שהעלה את אוקראינה לאליפות.

במוקדמות אליפות אירופה 2006 שנערכו בחורף שנת 2005 הוגרלה ישראל לבית 5, ביחד עם נבחרות אוסטריה, פינלנד ולטביה. הנבחרת אומנם הפסידה בשלושת משחקי החוץ שלה, אבל ניצחונות בשלושת משחקי הבית הספיקו כדי לסיים במקום השני ולהעפיל אל משחקי ההצלבה. במשחקי ההצלבה פגשה ישראל את נבחרתה החזקה של צרפת. במשחק הראשון שנערך ברעננה ב-11 ביוני 2005 הובסה ישראל 35:18, ובמשחק הגומלין שנערך כעבור ארבעה ימים בצרפת ישראל שוב הפסידה, הפעם 19:28. צרפת עלתה לאליפות אירופה, בה גם זכתה בסופו של דבר.

### מוקדמות אליפות העולם 2007

בחורף שנת 2006 כשלה הנבחרת בניסיונה להעפיל לאליפות העולם 2007, כשסיימה שלישית בבית המוקדמות אחרי אוסטריה ופינלנד.

| תאריך | יריבה | ב/ח | צופים | מקום | תוצאה | מחצית | כובש מצטיין |
| --- | --- | --- | --- | --- | --- | --- | --- |
| 4.1.06 | פינלנדפינלנד פינלנד | בית | 1,600 | ישראלישראל רעננה | ניצחון - 28:25 | 14:12 | חן פומרנץ (7) |
| 7.1.06 | פינלנדפינלנד פינלנד | חוץ | 520 | פינלנדפינלנד הלסינקי | הפסד - 29:23 | 18:9 | אבי רש, עופר לוזון, יואב נאמן (4) |
| 11.1.06 | בולגריהבולגריה בולגריה | חוץ | 1,200 | בולגריהבולגריה ורנה | ניצחון - 23:30 | 14:15 | חן פומרנץ (9) |
| 15.1.06 | בולגריהבולגריה בולגריה | בית | 1,000 | ישראלישראל רעננה | ניצחון - 38:29 | 16:16 | חן פומרנץ (10) |
| 18.1.06 | אוסטריהאוסטריה אוסטריה | בית | 1,700 | ישראלישראל רעננה | הפסד - 27:31 | 11:15 | חן פומרנץ, יואב נאמן, תום מטלון (6) |
| 21.1.06 | אוסטריהאוסטריה אוסטריה | חוץ | 1,400 | אוסטריהאוסטריה טראון | הפסד - 36:25 | 19:15 | חן פומרנץ (8) |

### מוקדמות אליפות אירופה 2008

בחורף שנת 2007 ישראל שוב לא הצליחה להעפיל אל טורניר המטרה, שהפעם היה אליפות אירופה 2008. למרות ניצחון מרשים ויוקרתי, 30:29 על נבחרתה החזקה של סרביה, ישראל הפסידה פעמיים למקדוניה ושוב סיימה שלישית, אחרי סרביה ומקדוניה ולפני לוקסמבורג אותה ניצחה פעמיים.

| תאריך | יריבה | ב/ח | צופים | מקום | תוצאה | מחצית | כובש מצטיין |
| --- | --- | --- | --- | --- | --- | --- | --- |
| 4.1.07 | סרביהסרביה סרביה | חוץ | 2,000 | סרביהסרביה בלגרד | הפסד - 37:27 | 16:11 | תום מטלון, אבישי סמולר (6) |
| 6.1.07 | סרביהסרביה סרביה | בית | 2,000 | ישראלישראל רעננה | ניצחון - 30:29 | 16:12 | גל אברהם (7) |
| 10.1.07 | מקדוניהמקדוניה מקדוניה | בית | 2,000 | ישראלישראל רעננה | הפסד - 28:30 | 15:19 | עידן מימון (7) |
| 13.1.07 | מקדוניהמקדוניה מקדוניה | חוץ | 1,500 | מקדוניהמקדוניה סקופיה | הפסד - 27:26 | 12:10 | גל אברהם, אבישי סמולר (5) |
| 17.1.07 | לוקסמבורגלוקסמבורג לוקסמבורג | חוץ | 500 | לוקסמבורגלוקסמבורג לוקסמבורג | ניצחון - 25:26 | 11:13 | עידן מימון (8) |
| 21.1.07 | לוקסמבורגלוקסמבורג לוקסמבורג | בית | 500 | ישראלישראל רעננה | ניצחון - 35:26 | 17:10 | עידן מימון (9) |

### מוקדמות אליפות העולם 2009

בחורף הבא שוב פגשה ישראל את סרביה, הפעם במוקדמות אליפות העולם 2009. במקרה הזה ישראל הפסידה לסרבים בשני המשחקים ושני ניצחונות על נבחרת איי פארו החלשה העניקו לה את המקום השני בבית.

| תאריך | יריבה | ב/ח | צופים | מקום | תוצאה | מחצית | כובש מצטיין |
| --- | --- | --- | --- | --- | --- | --- | --- |
| 9.1.08 | איי פארואיי פארו איי פארו | חוץ | 800 | איי פארואיי פארו טורסהאבן | ניצחון - 21:26 | 8:15 | אבישי סמולר (6) |
| 12.1.08 | איי פארואיי פארו איי פארו | בית | 1,000 | ישראלישראל רעננה | ניצחון - 31:21 | 17:11 | גל אברהם (6) |
| 16.1.08 | סרביהסרביה סרביה | בית | 1,600 | ישראלישראל רעננה | הפסד - 31:34 | 15:17 | אבישי סמולר (10) |
| 19.1.08 | סרביהסרביה סרביה | חוץ | 2,000 | סרביהסרביה בלגרד | הפסד - 44:36 | 20:15 | אבישי סמולר, חן פומרנץ (10) |

### מוקדמות אליפות אירופה 2010

בקיץ 2008 עזב שלמה הופמן את תפקיד מאמן הנבחרת לאחר שנים רבות, ובתפקיד החליף אותו מי שהיה עוזרו - גלעד מאור, המשמש גם כמאמנה של עירוני קריית אונו. עוזר המאמן היה אמיתי דיין ומנהל הנבחרת בני מרקו.

במוקדמות אליפות אירופה 2010 הוגרלה ישראל לבית 5 מול היריבות סלובניה, גרמניה, בולגריה ובלארוס. ישראל הפסידה פעמיים כל אחת לסלובניה, בלארוס וגרמניה, וניצחה רק בשני המשחקים נגד בולגריה.

במאי 2009 החליטה הנהלת איגוד הכדוריד לסיים את כהונתו של גלעד מאור כמאמן הנבחרת אחרי פחות משנה בתפקיד, ולהשיב את המאמן הקודם, שלמה הופמן לקדנציה שלישית. ההחלטה עוררה סערה גדולה ממספר סיבות, ביניהן התקופה הקצרה שכיהן מאור בתפקיד, התעלמות ההנהלה מהמלצת הוועדה המקצועית להמשיך את כהונתו של מאור, שבעקבותיה התפטרו חברי הוועדה, וידידות אישית בין הופמן לחלק מחברי ההנהלה ובראשם היו"ר דורון שמחי.

קפטן הנבחרת היה יואב נאמן, ושחקנה המוביל היה אבישי סמולר, ששיחק בקבוצת וצלאר בגרמניה. שחקנים בולטים נוספים היו חן פומרנץ, תום מטלון, גל אברהם והפיבוט דן מירקוס. שחקן ההגנה המרכזי היה עידו לביא.

| תאריך | יריבה | ב/ח | מקום | צופים | תוצאה | מחצית | כובש מצטיין |
| --- | --- | --- | --- | --- | --- | --- | --- |
| 29.10.08 | סלובניהסלובניה סלובניה | בית | ישראלישראל ראשון לציון | 800 | הפסד - 28:36 | 16:21 | אבישי סמולר (10) |
| 2.11.08 | בולגריהבולגריה בולגריה | חוץ | בולגריהבולגריה בלגוברד | 400 | ניצחון - 28:34 | 15-20 | אבישי סמולר (9) |
| 26.11.08 | בלארוסבלארוס בלארוס | חוץ | בלארוסבלארוס ברסט | 3,700 | הפסד - 38:31 | 21:14 | גל אברהם (7) |
| 29.11.08 | בלארוסבלארוס בלארוס | בית | ישראלישראל ראשון לציון | 1,000 | הפסד - 28:31 | 11:19 | תום מטלון (6) |
| 18.3.09 | בולגריהבולגריה בולגריה | בית | ישראלישראל קריית מוצקין | 800 | ניצחון - 20:29 | 10:16 | אבישי סמולר, חן פומרנץ (6) |
|
| 22.3.09 | גרמניהגרמניה גרמניה | חוץ | גרמניהגרמניה אשאפנבורג | 4,500 | הפסד - 24:36 | 15:17 | גל אברהם (12) |
| 17.6.09 | סלובניהסלובניה סלובניה | חוץ | סלובניהסלובניה לובליאנה | 3,000 | הפסד - 27:40 | 17:20 | חן פומרנץ (6) |
|
| 21.6.09 | גרמניהגרמניה גרמניה | בית | ישראלישראל ראשון לציון | 1,000 | הפסד 40:19 | 17:12 | חן פומרנץ (6) |

**טבלת בית 5 במוקדמות אליפות אירופה 2010**

| מקום | נבחרת | מש' | ניצ' | תיקו | הפ' | הפרש שערים | נק' |
| --- | --- | --- | --- | --- | --- | --- | --- |
| 1 | גרמניהגרמניהגרמניה | 8 | 8 | 0 | 0 | 109+ | 14 |
| 2 | סלובניהסלובניהסלובניה | 8 | 6 | 0 | 2 | 72+ | 10 |
| 3 | בלארוסבלארוסבלארוס | 8 | 4 | 0 | 4 | 20+ | 6 |
| 4 | ישראלישראל**ישראל** | 8 | 2 | 0 | 6 | 47- | 4 |
| 5 | בולגריהבולגריהבולגריה | 8 | 0 | 0 | 8 | 154- | 0 |

### מוקדמות אליפות העולם 2011

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
במוקדמות אליפות העולם 2011, אשר נערכו בסלובקיה בינואר 2010, התמודדה ישראל נגד סלובקיה ובולגריה. ישראל ניצחה את בולגריה 22:40 אך הפסידה לסלובקיה 28:22, ולא העפילה לשלב השני.

### מוקדמות אליפות אירופה 2012

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
ישראל גברה בשלב המוקדם הראשון, אשר נערך בלוקסמבורג ביוני 2010, על טורקיה 24:32, לוקסמבורג 24:29 ובלגיה 32:39, זכתה בראשות הבית ועלתה לשלב השני.

בשלב זה, שהתקיים בין נובמבר 2010 ויוני 2011, ישראל הפסידה פעמיים לסלובקיה (38:24 בחוץ ו-31:27 בבית) ולשוודיה (32:28 בבית ו-28:17 בחוץ), ניצחה את מונטנגרו בבית 24:29 אך הפסידה בחוץ 36:27, ודורגה בסיכום במקום האחרון.

### מוקדמות אליפות העולם 2013

בשלב הראשון של מוקדמות אליפות העולם 2013 התמודדה ישראל מול בריטניה בנובמבר 2011 ומול אוסטריה בינואר 2012. בסדרת המשחקים נגד נבחרת בריטניה ניצחה נבחרת ישראל 29:26 במשחק הראשון בלונדון ו-29:20 במשחק הגומלין בישראל. לעומת זאת, מול נבחרת אוסטריה החזקה יותר הפסידה נבחרת ישראל 31:22 ו-40:31. גורם עיקרי לגודל הפסדים אלה הייתה החלטה תמוהה של המאמן שלמה הופמן לכלול בסגל שחקנים צעירים רבים, שאלה היו הופעותיהם הראשונות במשחקים בינלאומיים במקומם של שחקנים ותיקים ומנוסים, בעיקר בהגנה. ישראל דורגה במקום השני בבית המוקדם ולא עלתה לשלב הבא.

הסגל המורחב של נבחרת הכדוריד כלל את השחקנים שלהלן: אבישי סמולר (למגו, גרמניה), גיל יעקב, חן פומרנץ, דן מירקוס, עידו לביא, דן נתן, עידו טוראל (אס"א תל אביב), עופר לוזון, יואב נאמן, אמיר לנגליב, גל אברהם, חן בירנבאום, אלדר שיקלושי, אריאל רוזנטל, דניאל פרידמן (מכבי ראשון לציון), גיא כהן, יותם טל (הפועל ראשון לציון), איציק חליפי, עומר דבדה (מכבי תל אביב), תומר שמעוני (בני הרצליה), אורן מאירוביץ (מכבי קריית מוצקין), בוריס וקסמן (א"ס רמת השרון) ואיתמר כהן (א"ס נס ציונה)
.

### מוקדמות אליפות אירופה 2014

בשלב המוקדמות הראשון של אליפות אירופה, עלתה נבחרת ישראל מהמקום השני בבית ג'. נבחרת ישראל נטלה אחריות ואירחה את כל המשחקים באותו שלב באולם בית מכבי שבראשון לציון. במשחק הראשון, הביסה נבחרת ישראל את נבחרת אירלנד בתוצאה 49:10. במשחק השני ניצחה ישראל את נבחרת בלגיה בתוצאה 31:28. במשחק השלישי בסיבוב הראשון, משחק פרישתו של המאמן שלמה הופמן מהנבחרת, הפסידה נבחרת ישראל לנבחרת רומניה בתוצאה 26:25, אך בדרמה גדולה העפילה מהמקום השני בבית לשלב המוקדמות השני. במשחק הראשון של שלב המוקדמות השני, שיחקה נבחרת ישראל נגד צ'כיה, אך הפסידה בתוצאה 27:22 לעיני 2,000 אוהדים. במשחק השני אירחה ישראל את גרמניה במשחק שהיה בשליטתה של ישראל, הפסידה 30:27.

| תאריך | יריבה | ב/ח | מקום | צופים | תוצאה | מחצית | כובש מצטיין |
| --- | --- | --- | --- | --- | --- | --- | --- |
| 8.6.12 | אירלנדאירלנד אירלנד | בית | ישראלישראל ראשון לציון | 300 | ניצחון - 49:10 | 25:6 | חן פומרנץ (13) |
| 9.6.12 | בלגיהבלגיה בלגיה | בית | ישראלישראל ראשון לציון | 600 | ניצחון - 28:31 | 14:19 | חן פומרנץ (10) |
| 10.6.12 | רומניהרומניה רומניה | בית | ישראלישראל ראשון לציון | 750 | הפסד - 26:25 | 10:12 | חן פומרנץ (6) |
| 31.10.12 | צ'כיהצ'כיה צ'כיה | חוץ | צ'כיהצ'כיה ז'לין | 2,000 | הפסד - 27:22 | 14:10 | אבישי סמולר (5) |
| 4.11.12 | גרמניהגרמניה גרמניה | בית | ישראלישראל ראשון לציון | 1,000 | הפסד - 30:27 | 13:14 | חן פומרנץ (9) |
|
| 3.4.13 | מונטנגרומונטנגרו מונטנגרו | חוץ | מונטנגרומונטנגרו פודגוריקה | - | הפסד 28:29 - | - | - |
| 6.4.13 | מונטנגרומונטנגרו מונטנגרו | בית | ישראלישראל ראשון לציון | - | ניצחון 30:28 - | - | אבישי סמולר (10) |
|
| 12.6.13 | צ'כיהצ'כיה צ'כיה | בית | ישראלישראל ראשון לציון | - | הפסד 20–34 | - | חן פומרנץ (10) |
| 15.6.13 | גרמניהגרמניה גרמניה | חוץ | גרמניהגרמניה אשאפברג | - | הפסד 19–38 | - | חן פומרנץ (6) |
|

מאמני הנבחרת
------------

* משה רש ומוטי מקוסיי (1963–1966)
* אלכס ברוייר (1966–1970)
* משה לגיל (1970–1974)
* חיים ארנון (1974–1977)
* איגור ביאליק (1977–1982)
* ישראל ברנר (1982–1983)
* משה לגיל (1983–1984)
* איגור ביאליק (1984–1988)
* יאנוש אדוריאן (1988–1991)
* שלי בר סלע (1992–1999)
* שלמה הופמן (1999–2008)
* גלעד מאור (2008–2012)
* דראגן ג'וקיץ' (2012–2015)
* פר קרלן (2015–2016)
* שחר הבר (2016–2017)
* זבונקו שנדובסקי (2017–2018)
* אולג בוטנקו (2018–2022)
* דראגן ג'וקיץ' (2022-2023)
* סער פרנקל (2023-היום)

קישורים חיצוניים
----------------

* 

* אתר האינטרנט הרשמי של נבחרת ישראל בכדוריד
* תולדות נבחרת ישראל באתר איגוד הכדוריד
* ריאיון עם שמואל זילברמן, מנהל לשעבר של הנבחרת באתר איגוד הכדוריד
* רשימת כל משחקי הנבחרת בכל הזמנים. קובץ PDF מאתר איגוד הכדוריד
* רשימת כל שחקני הנבחרת בכל הזמנים. קובץ PDF באתר איגוד הכדוריד
* עמוד נבחרת ישראל באתר ההתאחדות האירופית
* עמוד נבחרת ישראל באתר Handball- World(הקישור אינו פעיל)

הערות שוליים
------------

1. ↑  Israel-egypt Sports Contest Marred by Anti-israel Slurs, אתר ה-Jewish Telegraphic Agency, ‏24 במרץ 1992
2. ↑  יד הרעם מקהיר: כשישראל פגשה את נבחרת מצרים, באתר nrg, אתר nrg, ‏1 בנובמבר 2011

| כדוריד בישראל ישראלישראל |
| --- |
| ליגות וגביעי גברים | ליגת העל • הליגה הלאומית • הליגה הארצית • גביע המדינה • גביע איגוד השופטים |
| ליגות וגביעי נשים | ליגת אתנה • גביע המדינה לנשים |